Broj: 711-I-1075-P-19/20-08-12

Zagreb, 29. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Borisa Abramovića, direktora trgovačkog društva Hrvatski operator tržišta energije d.o.o. i dužnosnika Domagoja Validžića, pomoćnika ministra zaštite okoliša i energetike,** na 89. sjednici, održanoj 19. lipnja 2020., donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Borisa Abramovića, direktora trgovačkog društva Hrvatski operator tržišta energije d.o.o. i dužnosnika Domagoja Validžića, pomoćnika ministra zaštite okoliša i energetike, neće se pokrenuti, s obzirom da navodi iz zaprimljene prijave vezano za navodno darovanje razne informatičke opreme i drugih poklona, ne upućuju na moguću povredu odredbi ZSSI-a počinjenu od strane navedenih dužnosnika.**

Obrazloženje

Povjerenstvo je 24. prosinca 2018. zaprimilo anonimnu prijavu mogućeg sukoba interesa podnesenu protiv dužnosnika Borisa Abramovića, direktora trgovačkog društva Hrvatski operator tržišta energije d.o.o. i dužnosnika Domagoja Validžića, pomoćnika ministra zaštite okoliša i energetike, koja je zaprimljena u knjizi ulazne pošte Povjerenstva pod brojem: 711-U-421-P-19/20-01-5, povodom koje se vodi predmet broj P-19/20.

U prijavi podnositelj u bitnom ističe kako je potreban hitni nadzor u državnoj firmi od posebnog interesa Hrvatski operator tržišta energije d.o.o. (dalje u tekstu: HROTE), Ulica grada Vukovara 284, 10000 Zagreb, OIB: 75801633608 zbog teškog kriminala i stjecanja nepripadajuće imovinske koristi direktora Borisa Abramovića. Obzirom da se o kriminalu Borisa Abramovića priča već jako dugo, postoje opravdane indicije da nadležno ministarstvo i agencija namjerno sprječavaju inspekcijski nadzor u HROTE-u.

Nadalje navodi da se direktor Boris Abramović hvali da je osigurao tvrdo zaleđe kroz Skupštinu društva te da je Domagoju Validžiću trajno posudio (darovao) raznu informatičku opremu i druge poklone koji iznosom višestruko prelaze dozvoljeni limit darova. Napominje kako Domagoj Validžić čitavo vrijeme zna da poklone nije smio primiti i da ih je trebao prijaviti te da ga na taj način Boris Abramović kontrolira. Za Nadzorni odbor Boris Abramović govori da ih kontrolira kroz selektivno davanje informacija te da oni nemaju pojma o načinima na koji izvlači razne nezakonite koristi.

Tvrdi kako je za HERA-u poznato da su se privatnim kanalima raspitali o poslovanju HROTE-a te dobili potvrdu od visokopozicionirane osobe iz HROTE-a o istinitosti optužbi za namjerno falsificiranje financijskih pokazatelja prilikom traženje korekcije naknade za organiziranje tržišta plina, falsificiranju putnih naloga i ostalim optužbama. Situacija je takva da HERA temeljem ovlasti može izvršiti provjeru u jednom danu ali zbog vlastitog neiskustva i straha od toga da se zamjeri nekome u ministarstvu, radije odugovlači koliko je god moguće.

Obzirom da svojom pasivnošću HERA i ministarstvo pomažu u kriminalu i krađi državne imovine, trebalo bi razmotriti i njihovu odgovornost i razloge zašto u HROTE već godinama nije došla inspekcija, navodi podnositelj.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. točkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Boris Abramović 17. veljače 2015. stupio na dužnost direktora trgovačkog društva HROTE-a, pa je stoga povodom obnašanja navedene dužnosti obvezan postupati sukladno odredbama ZSSI-a.

Članak 3. stavak 1. točka 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Zakon dalje. Upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik. Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava. Isto tako, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Uvidom u Registar dužnosnika utvrđeno je da Domagoj Validžić dužnost pomoćnika ministra zaštite okoliša i energetike obnaša od 6. srpnja 2017.g. te je, slijedom ranije navedenog, povodom obnašanja navedene dužnosti obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je dopisom broj: 711-I-390-P-19/20-02-12 od 26. veljače 2020. od HROTE-a zatražilo podatke o tome je li HROTE od 2015. pa do dana davanja očitovanja trajno posuđivalo ili darovalo pokretnu imovinu društva pravnim ili fizičkim osobama, čijom odlukom, odnosno temeljem koje procedure.

Uvidom u dokumentaciju dostavljenu dopisom KLASA: 740-01/20-01/02, URBROJ: 251-544-07-20-2 zaprimljenim u ulaznoj pošti Povjerenstva 6. ožujka 2010. Povjerenstvo je utvrdilo da je HROTE od 2015. do dana davanja očitovanja darovalo pokretnu imovinu u svrhu donacija novčanih sredstava pravnim i fizičkim osobama temeljem čl. 7. st. 7. Zakona o porezu na dobit, a odluke o donacijama donosi direktor društva. U privitku dopisa dostavljena je i cjelokupna popratna dokumentacija iz koje je vidljivo kome su tijekom godina izvršene donacije: Kulturno-umjetničko društvo „Oštrc“- Rude u iznosu 7.000,00 kn, Tambura club Zagreb u iznosu 7.000,00 kn, fakultet strojarstva i brodogradnje u iznosu 5.000,00 kn, Udruga Crveni nosovi u iznosu 5.000,00 kn, SOS- Dječje selo Hrvatska u iznosu 5.000,00 kn, Udruga Sretno! u iznosu 5.000,00 kn, Terra viridis d.o.o. u iznosu 5.000,00 kn, Humanitarna zaklada za djecu Hrvatske u iznosu 5.000,00 kn, i dr.

Povjerenstvo je, nadalje, dopisom broj: 711-I-500-P-19/20-04-12 od 13. ožujka 2020. od HROTE-a zatražilo podatke o tome je li HROTE i kada donio odluku ii drugi opći akt kojim se uređuje kojim će se pravnim i fizičkim osobama dati donacije, temeljem kojih kriterija i u kojem će iznosu donacije biti dane, tko je i kada donio takav akt, odnosno temeljem koje procedure i dane ovlasti direktor odlučuje o davanju donacija.

Člankom 7. stavkom 7. Zakona o porezu na dobit Zakon o porezu na dobit („Narodne novine“ 177/04, 90/05, 57/06, 146/08, 80/10, 22/12, 148/13, 143/14, 50/16, 115/16, 106/18, 121/19, 32/20) propisano je da se darovanjima iz stavka 1. točke 10. ovoga članka smatraju se darovanja u naravi ili novcu, učinjena u tuzemstvu za kulturne, znanstvene, odgojno-obrazovne, zdravstvene, humanitarne, sportske, vjerske, ekološke i druge općekorisne svrhe udrugama i drugim osobama koje navedene djelatnosti obavljaju u skladu s posebnim propisima, ako su veća od 2% prihoda ostvarenog u prethodnoj godini. Iznimno, svota može biti i veća od 2% prihoda prethodne godine ako je dana prema odlukama nadležnih ministarstva o provedbi financiranja posebnih programa i akcija.

Dopisom KLASA: 740-01/20-01/02, URBROJ: 251-544-07-20-3 zaprimljenim u ulaznoj pošti Povjerenstva 17. ožujka 2020. HROTE je naveo sljedeće. Direktor društva HROTE je 26. lipnja 2018. donio Pravilnik o donacijama i sponzorstvima KLASA: 011-02/18-01/01, URBROJ: 251-544-03-18-1 koji je stupio na snagu danom donošenja. Do dana stupanja na snagu navedenog Pravilnika direktor je donosio pojedinačne odluke o donacijama temeljem čl. 7 st. 7. Zakona o porezu na dobit kojim je propisano da se porezno nepriznatim darovanjima smatraju darovanja u naravi ili novcu, učinjena u tuzemstvu za kulturne, znanstvene, odgojno-obrazovne, zdravstvene, humanitarne, sportske, vjerske, ekološke i druge općekorisne svrhe udrugama i drugim osobama koje navedene djelatnosti obavljaju u skladu s posebnim propisima, ako su veća od 2% prihoda ostvarenog u prethodnoj godini, pri čemu, iznimno, svota može biti i veća od 2% prihoda prethodne godine ako je dana prema odlukama nadležnih ministarstva o provedbi financiranja posebnih programa i akcija. Primatelji donacija su dostavljali pisani zahtjev u kojem traže novčana sredstva sa obrazloženjem namjene korištenja sredstava, slijedom čega je direktor donosio odluke o opravdanosti zahtjeva i porezno priznatom darovanju novčanih sredstava u naravi do, u smislu odredbe Zakona o porezu na dobit, 2% ukupnog prihoda HROTE ostvarenog prethodne godine, u kojima se navodi iznos uplate i račun na koji se vrši uplata za svakog primatelja donacije.

Slijedom navedenog, a budući da Povjerenstvo u predmetu nije utvrdilo osobnu niti interesnu povezanost Borisa Abramovića i Domagoja Validžića, niti je u procedurama izvršenih donacija bilo što donirano dužnosniku Domagoju Validžiću, odnosno, donacije su pretežito humanitarno, kulturnog, znanstvenog, ekološkog i sličnog karaktera. Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika došlo do moguće povrede odredbi ZSSI-a te je donesena je odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Boris Abramović, elektronička dostava
2. Dužnosnik Domagoj Validžić, elektronička dostava
3. Podnositelj prijave, elektronička dostava
4. Objava na internetskoj stranici Povjerenstva
5. Pismohrana